
ΠΕΙΡΑΙΑΣ 08/09/2026, Α.Π: 95

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ 
ΟΛΟΙ/ΕΣ στην παράσταση διαμαρτυρίας των Συλλόγων 
στη Διεύθυνση Πρωτοβάθμιας Εκπαίδευσης Πειραιά,
Πέμπτη 10 Σεπτεμβρίου, στις 13.00
Να καλυφθούν εδώ και τώρα όλα τα πραγματικά κενά στα σχολεία! 
Συνάδελφοι – συναδέλφισσες,

Η Υπουργός Παιδείας δήλωσε «πανηγυρικά» ότι την 1η Σεπτεμβρίου έγινε η μεγαλύτερη πρώτη φάση αναπληρωτών των τελευταίων 10 ετών (30.000 προσλήψεις). Την ίδια στιγμή, όμως, αποκάλυψε ότι ο αριθμός των προσλήψεων αναπληρωτών που θα γίνουν τη φετινή σχολική χρονιά θα φτάσει τις 45.000, δηλαδή, αποκάλυψε ότι η σχολική χρονιά ξεκινάει με 15.000 κενά, και μάλιστα έτσι όπως τα υπολογίζει το Υπουργείο. 

Αυτή την πραγματικότητα τη διαπιστώνουμε ήδη στα σχολεία μας. Τεράστιες είναι οι ελλείψεις σε συναδέλφους ειδικοτήτων (μουσικής, εικαστικών, θεατρικής αγωγής), καθώς και στην παράλληλη στήριξη, τα ολοήμερα τμήματα είναι ζήτημα αν και τη φετινή χρονιά λειτουργήσουν σε όλη τους την έκταση, ενώ δεν έγινε καμία πρόσληψη για τα τμήματα υποδοχής (ΖΕΠ)! Αυτή είναι η «στήριξη» του δημόσιου σχολείου και των μορφωτικών αναγκών των μαθητών σύμφωνα με την κυβέρνηση.

Την ίδια στιγμή τα γενικότερα προβλήματα στα σχολεία διογκώνονται. Συγχωνεύσεις τμημάτων, υπερπληθή τμήματα, αποθέωση της γραφειοκρατίας, ανεφάρμοστες υπουργικές αποφάσεις (π.χ. σχολικές επισκέψεις), υποβάθμιση του συλλόγου διδασκόντων, επιμονή στην πολιτική της αξιολόγησης-κατηγοριοποίησης-ιδιωτικοποίησης των σχολείων. Η ανάλγητη κυβερνητική πολιτική απέναντι στη δημόσια εκπαίδευση, τους εκπαιδευτικούς και τους μαθητές, συνεχίζεται. Δεν έχουμε άλλη επιλογή απ’ τη μαζική μας κινητοποίηση για κάθε ζήτημα που αφορά την εργασιακή μας υπόσταση και την καθημερινότητά μας στα σχολεία.
Όλοι και όλες την Πέμπτη 10/09 στις 13.00 στην παράσταση διαμαρτυρίας των Συλλόγων ΠΕ. Πειραιά στη Διεύθυνση Πειραιά (Σκουζέ 13-15).

